**ROKIŠKIO RAJONO SAVIVALDYBĖS TARYBA**

**S P R E N D I M AS**

**DĖL ROKIŠKIO SOCIALINĖS PARAMOS CENTRO NUOSTATŲ PATVIRTINIMO**

2017 m. gruodžio 22 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsniu 2 dalies 21 punktu, 18 straipsnio 1 dalimi, Lietuvos Respublikos civilinio kodekso 2.47 straipsniu, Lietuvos Respublikos biudžetinių įstaigų įstatymo 4 straipsnio 3 dalies 1 punktu ir 4 dalimi, 6 straipsnio 1, 2, 3 ir 5 dalimis, Lietuvos Respublikos socialinių paslaugų įstatymo 13 straipsnio 4 dalies 6 punktu, Rokiškio rajono savivaldybės taryba n u s p r e n d ž i a:

1. Patvirtinti Rokiškio socialinės paramos centro nuostatus (pridedama).

2. Pripažinti netekusiu galios Rokiškio rajono savivaldybės tarybos 2016 m. balandžio 29 d. sprendimą Nr. TS-100 ,,Dėl Rokiškio socialinės paramos centro naujos redakcijos nuostatų patvirtinimo“.

3. Įpareigoti Rokiškio socialinės paramos centro direktorę Audronę Kaupienę patvirtintus Rokiškio socialinės paramos centro nuostatus kartu su teisės aktų nustatytais dokumentais pateikti Juridinių asmenų registrui.

4. Skelbti šį sprendimą savivaldybės interneto svetainėje [www.rokiskis.lt](http://www.rokiskis.lt).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Audronė Kaupienė

PATVIRTINTA:

Rokiškio rajono savivaldybės tarybos

2017 m. gruodžio 22 d. sprendimu Nr. TS-

**ROKIŠKIO SOCIALINĖS PARAMOS CENTRO**

**NUOSTATAI**

1. **BENDROSIOS NUOSTATOS**

 1. Rokiškio socialinės paramos centras (toliau – Centras) yra Rokiškio rajono savivaldybės biudžetinė įstaiga, teikianti socialines paslaugas Rokiškio rajono gyventojams.

 2. Centro steigėjas yra Rokiškio rajono savivaldybės taryba.

 3. Centras yra viešasis juridinis asmuo, turintis savo nuostatus, sąskaitas Lietuvos Respublikoje įregistruotose banko įstaigose ir spaudą su savo pavadinimu. Centras yra paramos gavėjas.

 4. Centras savo veikloje vadovaujasi Lietuvos Respublikos vietos savivaldos įstatymu, Lietuvos Respublikos socialinių paslaugų įstatymu, kitais įstatymais, susijusiais su Centro vykdoma veikla, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, kitais teisės aktais, Rokiškio rajono savivaldybės tarybos sprendimais, mero potvarkiais, savivaldybės administracijos direktoriaus įsakymais ir šiais nuostatais.

 5. Centro nuostatai reglamentuoja Centro teikiamas socialines paslaugas, Centro veiklos organizavimą ir valdymą, darbuotojų priežiūrą, reorganizavimo, likvidavimo ar pertvarkymo tvarką.

 6. Centro buveinė – Vytauto g. 25, LT-42113 Rokiškis. Centras įregistruotas Juridinių asmenų registre, kodas – 173234044.

1. **VEIKLOS RŪŠYS**

 7. Centro veiklos sritis – socialinis darbas.

 7.1. Pagrindinės Centro veiklos rūšys pagal Ekonominės veiklos rodiklių klasifikatorių:

 7.2. kita stacionarinė globos veikla, EVRK kodas – 87.90;

 7.3. nesusijusio su apgyvendinimu socialinio darbo su pagyvenusiais ir neįgaliais asmenimis veikla, EVRK kodas – 88.10;

 7.4. vaikų dienos priežiūros veikla – EVRK kodas – 88.91;

 7.5. kita niekur kitur nepriskirta, nesusijusi su apgyvendinimu socialinio darbo veikla, EVRK kodas – 88.99;

 7.6. kita žmonių sveikatos priežiūros veikla, EVRK kodas – 86.90;

 7.7. kitas, niekur kitur nepriskirtas, keleivinis sausumos transportas (49.39);

1. **CENTRO VEIKLOS TIKSLAS, UŽDAVINIAI IR FUNKCIJOS**

 8. Centro veiklos tikslas – teikti socialines paslaugas Rokiškio rajono gyventojams dėl amžiaus, neįgalumo, socialinių problemų iš dalies ar visiškai neturinčiam, neįgijusiam ar praradusiam gebėjimus ar galimybes savarankiškai rūpintis (asmeniniu (šeimos) gyvenimu ir dalyvauti visuomenės gyvenime, sudarant sąlygas asmeniui (šeimai) ugdyti ar stiprinti gebėjimus ir galimybes savarankiškai spręsti savo socialines problemas, palaikyti socialinius ryšius su visuomene, padėti įveikti socialinę atskirtį ir integruotis į visuomenę.

 9. Centro veiklos uždaviniai:

 9.1. organizuoti ir teikti kokybiškas socialines paslaugas senyvo amžiaus asmenims ir neįgaliesiems bei jų šeimų nariams, socialinės rizikos asmenims, šeimoms, jų šeimų nariams ir kitiems asmenims, atsižvelgiant į gyventojų poreikius ir Centro galimybes;

 9.2. sudaryti sąlygas asmeniui (šeimai) ugdyti ar stiprinti gebėjimus ir galimybes savarankiškai spręsti savo socialines problemas, palaikyti socialinius ryšius su visuomene, padėti įveikti socialinę atskirtį;

 9.3. plėsti teikiamas socialines paslaugas, orientuojantis į socialinių paslaugų įvairovę, atsižvelgiant į Centro finansines galimybes bei turimą materialinę bazę;

 9.4. rengti ir įgyvendinti socialinių paslaugų programas ir projektus savivaldybės teritorijoje; dalyvauti bendruose projektuose su kitomis savivaldybėmis ne tik Lietuvoje, bet ir užsienyje, prieš tai įvertinus teiktinų paslaugų poreikį;

 9.5. socialinių paslaugų teikimą artinti prie asmens gyvenamosios vietos, kuriant socialinių paslaugų tinklą bendruomenėje, prieš tai pasitelkus savanorius ir atlikus vietoje galimybių studiją dėl paslaugų poreikio tikslingumo.

 9.6. pasitelkti savanorius nuostatuose numatytoms veiklos rūšims vykdyti.

 9.7. centras, siekdamas veiklos tikslo ir vykdydamas jam pavestus uždavinius, atlieka šias funkcijas:

 9.8. teikia rajono gyventojams bendrąsias socialines paslaugas: informavimo, konsultavimo, tarpininkavimo ir atstovavimo, specialiojo transporto paslaugų organizavimo ir kt.;

 9.9. teikia rajono gyventojams specialiąsias socialines paslaugas: socialinės priežiūros ir socialinės globos paslaugas (socialinei priežiūrai priskiriama: pagalba į namus; socialinių įgūdžių ugdymas ir palaikymas; apgyvendinimas savarankiško gyvenimo namuose; socialinei globai priskiriama: dienos socialinė globa; trumpalaikė socialinė globa;

 9.10. teikia informaciją ir konsultuoja gyventojus teikiamų rajone socialinių paslaugų klausimais;

 9.11. aprūpina rajono neįgaliuosius techninėmis pagalbos priemonėmis;

 9.12. socialinės rizikos šeimoms (asmenims) teikia socialines paslaugas, stebi šias šeimas (asmenį);

 9.13. nustatyta tvarka nagrinėja gyventojų prašymus, skundus, padeda spręsti konfliktus bei ginčus. Iškilus būtinybei, tarpininkauja dėl teisinės pagalbos;

 9.14. renka, analizuoja ir apibendrina informaciją apie Centre teikiamas paslaugas bei kitą veiklą;

 9.15. rengia finansines ir statistines ataskaitas įstatymų nustatyta tvarka ir garantuoja jų teisingumą;

 9.16. rengia Centro biudžeto projektą, valdo biudžeto asignavimus, naudoja biudžeto lėšas sąmatoje numatytoms išlaidoms finansuoti;

 9.17. bendradarbiauja su paslaugų gavėjų artimaisiais, Socialinių paslaugų priežiūros departamento prie Lietuvos Respublikos socialinės apsaugos ir darbo ministerijos specialistais, socialinės priežiūros, sveikatos, švietimo, kultūros ir kitomis įstaigomis bei organizacijomis, nevyriausybinėmis organizacijomis;

 9.18. organizuoja, savanoriauja labdaros ir paramos akcijose;

 9.19. organizuoja studentų (moksleivių) praktikos atlikimą centre;

 9.20. skleidžia informaciją apie Centro teikiamas socialines paslaugas jų skyrimo ir teikimo tvarką; informuoja apie naujus įgyvendinamus socialinius projektus;

 9.21. užtikrina, kad Centro veikla būtų grindžiama skaidrumo, atskaitomybės, viešumo principais.

**IV.CENTRO TEISĖS IR PAREIGOS**

 10. Vykdydamas nuostatuose numatytą veiklą, Centras turi šias teises:

 10.1. užsiimti nuostatuose numatyta veikla;

 10.2. naudoti, valdyti perduotą patikėjimo, panaudos teise turtą bei disponuoti juo įstatymų, kitų teisės aktų bei šių nuostatų nustatyta tvarka;

 10.3. naudoti Centro lėšas nuostatuose numatytiems tikslams ir uždaviniams įgyvendinti;

 10.4. pasitelkti savo darbui reikalingus specialistus;

 10.5. gauti paramą iš kitų Lietuvos ir užsienio valstybinių fizinių arba (ir) juridinių asmenų;

 10.6. kreiptis į steigėją dėl Centro nuostatų papildymo ar pakeitimo;

 10.7. teikti Centro pasiūlymus Rokiškio rajono savivaldybės tarybai, savivaldybės merui, savivaldybės administracijos direktoriui, savivaldybės administracijos Socialinės paramos ir sveikatos skyriui dėl Centro teikiamų paslaugų apimties ir kokybės gerinimo, socialinio darbo organizavimo bei darbo apmokėjimo tobulinimo ir kt.;

 10.8. teikti nemokamas ir mokamas socialines paslaugas teisės aktų nustatyta tvarka;

 10.9. pasitelkti savanorius nuostatuose nustatytos veiklos rūšims vykdyti;

 10.10. gauti informaciją iš valstybės ir savivaldybių institucijų ir įstaigų bei nevyriausybinių organizacijų tiek, kiek neprieštarauja norima gauti informacija teisės aktams;

 10.11. jungtis į Lietuvos ir tarptautines ne pelno siekiančias organizacijas, dalyvauti jų veikloje;

 10.12. organizuoti studentų (moksleivių) praktikos atlikimą Centre;

 10.13. turėti kitas Lietuvos Respublikos įstatymų ir kitų teisės aktų suteiktas teises.

 11. Centro pareigos:

 11.1. užtikrinti kokybiškų socialinių paslaugų teikimą rajono gyventojams;

 11.2. užtikrinti, kad Centre dirbtų kvalifikuotas personalas;

 11.3. nuolatos kelti specialistų kvalifikaciją, atnaujinti žinias mokymo kursuose, seminaruose;

 11.4. informuoti savivaldybės administracijos Vaiko teisių apsaugos skyrių apie pastebėtą ar išaiškintą smurto prieš vaikus atvejį;

 11.5. informuoti savivaldybės administracijos Vaiko teisių apsaugos skyrių apie šeimas, kuriose pastebimas galimas pavojus nepilnamečių vaikų gyvybei;

 11.6. užtikrinti informacijos apie klientą konfidencialumą, išskyrus atvejus, kai informaciją pateikti reikalauja įstatymai ar kiti teisės aktai;

 11.7. vykdyti organizacinę, ūkinę ir finansinę Centro veiklą, rajono savivaldybės biudžeto ir kitų lėšų efektyvų panaudojimą pagal paskirtį bei materialių vertybių apsaugą;

 11.8. gautus rajono savivaldybės biudžeto asignavimus naudoti racionaliai ir taupiai tik nuostatuose nurodytai veiklai ir tik pagal patvirtintas išlaidų sąmatas;

 11.9. garantuoti Centro finansinių ir statistinių ataskaitų teisingumą;

 11.10. vykdyti Lietuvos Respublikos įstatymus ir kitus teisės aktus, Lietuvos Respublikos socialinės apsaugos ir darbo ministerijos ir jai pavaldžių institucijų, rajono savivaldybės tarybos sprendimus, savivaldybės mero potvarkius, savivaldybės administracijos direktoriaus įsakymus ir šiuos nuostatus;

 11.11. laiku informuoti Centrą kontroliuojančias institucijas apie surašytų privalomų vykdyti nurodymų įgyvendinimą;

 11.12. dalyvauti svarstant ar tvirtinant Centro biudžetą;

 11.13. Centro darbuotojai savo veikloje privalo vadovautis socialinių darbuotojų profesine etika ir nuostatomis, aptartomis Lietuvos socialinių darbuotojų etikos kodekse.

1. **CENTRO STRUKTŪRA, VALDYMAS IR KOMPETENCIJA**

12. Centro struktūrą sudaro padaliniai, neturintys juridinio asmens statuso, kurių veiklą reglamentuoja Centro direktoriaus įsakymu patvirtinti padalinių nuostatai:

 12.1.Pagalbos į namus padalinys;

 12.2. Jūžintų dienos ir trumpalaikės socialinės globos centras;

 12.3. Socialinių įgūdžių ugdymo ir palaikymo dienos centras jaunuoliams;

 12.4. Obelių savarankiško gyvenimo namai;

 12.5. Bendruomeniniai šeimos namai;

 12.6. Globos centras.

 13. Padalinių darbą organizuoja ir tiesiogiai už jų veiklą atsako Centro direktoriaus įsakymu paskirti padalinių vadovai.

 14. Centro steigėjas:

 14.1. tvirtina Centro nuostatus, jų pakeitimus, papildymus;

 14.2. tvirtina teikiamų socialinių paslaugų kainas;

 14.3. įstatymų nustatyta tvarka reorganizuoja, likviduoja ar pertvarko Centrą;

 14.4. turi kitas įstatymuose numatytas pareigas ir teises, būtinas įstaigos veiklai užtikrinti.

 15. Centrui vadovauja direktorius, kurį konkurso būdu į pareigas skiria ir iš pareigų atleidžia Savivaldybės meras teisės aktų nustatyta tvarka. Centro direktoriaus pareiginę instrukciją tvirtina Savivaldybės meras. Savivaldybės meras įstatymų nustatyta tvarka tvirtina Centro direktoriaus pareiginės algos koeficientą, taiko priemokas, skatina ar taiko drausmines nuobaudas. Centro direktorius tiesiogiai pavaldus ir atskaitingas Savivaldybės merui.

 16. Centro direktorius:

 16.1. vadovauja įstaigai, organizuoja ir koordinuoja Centro veiklą ir atsako už ją pagal savivaldybės mero patvirtintus pareiginius nuostatus;

 16.2. veikia Centro vardu be įgaliojimo, atstovauja Centro interesams visose institucijose, įstaigose ir organizacijose, sudaro sutartis savo kompetencijos ribose, išduoda įgaliojimus, atidaro ir uždaro atsiskaitomąsias bei kitas Centro sąskaitas banke.

 16.3. nustato ir tvirtina Centro programas, jų sąmatas, neviršydamas šioms programoms patvirtintų bendrųjų asignavimų, iš jų darbo užmokesčiui ir turtui įsigyti; užtikrina racionalų ir taupų lėšų bei turto panaudojimą, veiksmingą biudžetinės įstaigos vidaus kontrolės sistemos sukūrimą, jos veikimą ir tobulinimą;

 16.4. vadovaudamasis Lietuvos Respublikos įstatymų, Lietuvos Respublikos socialinės apsaugos ir darbo ministro įsakymų bei kitų teisės aktų nustatyta tvarka, tvirtina centro struktūrą, darbuotojų pareigybių sąrašą, pareiginės algos koeficientus, pareigybių lygius, pareigybių klasifikatorius, priedus bei priemokas, neviršydamas asignavimų valdytojo nustatyto darbo užmokesčio fondo;

 16.5. vadovaudamasis Lietuvos Respublikos Darbo kodekso nustatyta tvarka priima ir atleidžia darbuotojus;

 16.6. kasmet atlieka darbuotojų pasiektų rezultatų vykdant užduotis vertinimą;

 16.7. stebi, analizuoja, ir vertina įstaigos personalo veiklą, ją kontroliuoja, prižiūri sprendimų ir nurodymų vykdymą, vertina įstaigos personalo veiklą, ją kontroliuoja, prižiūri sprendimų ir nurodymų vykdymą;

 16.8. rūpinasi darbuotojų profesionalumu, sudaro sąlygas darbuotojams siekti pageidaujamo socialinio darbo išsilavinimo, skatina kasmet kelti kvalifikaciją bei atestuotis.

 16.9. užtikrina darbuotojų saugą ir sveikatą Lietuvos Respublikos Darbo kodekso, Lietuvos Respublikos darbuotojų saugos ir sveikatos įstatymo bei kitų teisės aktų nustatyta tvarka;

 16.10. pagal savo kompetenciją leidžia įsakymus, tvirtina vidaus tvarkos taisykles ir kitus įstaigos organizacinius dokumentus;

 16.11. rengia ir nustatyta tvarka teikia steigėjui tvirtinti Centro nuostatus, jų pakeitimus bei papildymus, įstaigos teikiamų socialinių paslaugų tvarkos aprašus, teikiamų socialinių paslaugų kainas, įgyvendina kitas priemones įstaigos veiklai tobulinti;

 16.12. rengia strateginį ir metinį įstaigos veiklos planą bei jų vykdymo ataskaitas ir teikia savivaldybės administracijos Socialinės paramos ir sveikatos skyriui;

 16.13. užtikrina Centro bendradarbiavimą su rajono savivaldybės administracija, savivaldybės administracijos Socialinės paramos ir sveikatos skyriumi ir Vaiko teisių apsaugos skyriumi, valstybinėmis ir nevyriausybinėmis organizacijomis, Centro rėmėjais, visuomene;

 16.14. teikia informaciją visuomenei apie įstaigos veiklą ir teikiamas socialines paslaugas;

 16.15. rūpinasi įstaigos tarptautiniais ryšiais;

 16.16. atsako už teikiamų socialinių paslaugų kokybę;

 16.17. rengia ir įgyvendina projektus bei programas, skirtas socialinių paslaugų kokybei gerinti ir plėsti;

 16.18. teikia ataskaitas savivaldybės administracijos Socialinės paramos ir sveikatos skyriui apie rajono gyventojams suteiktas socialines paslaugas, neįgaliųjų aprūpinimą techninėmis pagalbos priemonėmis ir kitas ataskaitas, susijusias su centro veikla;

 16.19. vykdo kitas įstatymų ir teisės aktų jam pavestas funkcijas, savivaldybės administracijos pavedimus, neprieštaraujančius įstatymams ir Centro nuostatams.

 17. Centro direktoriaus funkcijas, jo laikinai nesant (atostogų, komandiruočių, ligos metu ar pan.), vykdo centro direktoriaus pavaduotojas ar kitas darbuotojas, paskirtas savivaldybės mero potvarkiu.

1. **CENTRO LĖŠOS, IR JŲ NAUDOJIMO TVARKA TURTAS**

 18. Centro turtą sudaro veiklai naudojamos pagrindinės priemonės, finansiniai ištekliai ir kitas su Centro veikla susijęs turtas, kurį valdo ir juo naudojasi patikėjimo arba panaudos teise.

 19. Centro lėšų šaltiniai:

 19.1. valstybės biudžeto lėšos;

 19.2. rajono savivaldybės biudžeto lėšos;

 19.3. lėšos, gaunamos už teikiamas paslaugas;

 19.4. lėšos gaunamos labdaros ir paramos būdu;

 19.5. savanoriškos juridinių bei fizinių asmenų piniginės įmokos;

 19.6. labdaros fondų ar kitų organizacijų programoms vykdyti ar kitais tikslais skirtos lėšos;

 19.7. savanoriškos gyventojų įmokos arba testamentu įstaigai skirtos lėšos;

 19.8. valstybės biudžeto specialiosios tikslinės dotacijos;

 19.9. viešųjų darbų specialiosios programos lėšos;

 19.10. kitos teisėtu būdu įgytos lėšos.

 20. Centras asignavimus naudoja tik pagal patvirtintas išlaidų sąmatas. Išlaidų sąmatas tvirtina Centro direktorius. Šių sąmatų pakeitimus, suderinus su savivaldybės administracija, neviršydamas bendrų Centrui skirtų asignavimų, tvirtina Centro direktorius.

 21. Buhalterinę apskaitą Centras organizuoja ir atskaitomybę tvarko teisės aktų nustatyta tvarka.

 22. Centro turtas negali būti perduotas, perleistas ar įkeistas be steigėjo sprendimo.

 23. Susidėvėjusias arba nebereikalingas materialines vertybes įstaiga nurašo ar realizuoja Lietuvos Respublikos Vyriausybės nustatyta tvarka.

1. **DARBUOTOJŲ PRIĖMIMAS IR DARBO APMOKĖJIMAS**

 24. Centro darbuotojus į darbą priima ir atleidžia iš jo Centro direktorius Lietuvos Respublikos įstatymų nustatyta tvarka

 25. Darbo apmokėjimo tvarką nustato Centro direktorius, vadovaudamasis Lietuvos Respublikos įstatymais, Lietuvos Respublikos Vyriausybės nutarimais ir kitais teisės aktais.

**VII. CENTRO KONTROLĖ**

 26. Centro ūkinę ir finansinę veiklą kontroliuoja Valstybės kontrolė, Lietuvos Respublikos Socialinių paslaugų priežiūros departamentas, savivaldybės administracijos vidaus audito kontrolės tarnyba, finansų audito kontrolės tarnyba.

 27. Centro veiklą koordinuoja savivaldybės administracijos Socialinės paramos ir sveikatos skyrius

 28. Centro biudžetinių ir specialioms programoms vykdyti skirtų lėšų panaudojimą koordinuoja savivaldybės administracijos Finansų skyrius.

**VIII. BAIGIAMOSIOS NUOSTATOS**

 29. Centras reorganizuojamas arba likviduojamas steigėjo sprendimu Lietuvos Respublikos įstatymų nustatyta tvarka.

 30. Reorganizuojant arba likviduojant Centrą, steigėjas teisės aktų nustatyta tvarka turi užtikrinti socialinių paslaugų teikimą reorganizuotoje arba kitoje institucijoje.

 31. Likvidavus centrą, jo turtas perduodamas steigėjo sprendimu.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**SPRENDIMO PROJEKTO ,,DĖL ROKIŠKIO SOCIALINĖS PARAMOS CENTRO NAUJOS REDAKCIJOS NUOSTATŲ PATVIRTINIMO“ AIŠKINAMASIS RAŠTAS**

 **Parengto projekto tikslai ir uždaviniai-** Patvirtinti Rokiškio socialinės paramos centro naujos redakcijos nuostatus.

 **Šiuo metu teisinis reglamentavimas.** Lietuvos Respublikos vietos savivaldos įstatymo 16 straipsnis, 18 straipsnio 1 dalis, 20 straipsnio 16 dalis, Lietuvos Respublikos civilinio kodekso 2.47 straipsnis, Lietuvos Respublikos biudžetinių įstaigų įstatymo 4 straipsnio 3 dalies 1 punktas ir 4 dalis, 6 straipsnio 1, 2, 3 ir 5 dalys, Lietuvos Respublikos socialinių paslaugų įstatymo 13 straipsnio 4 dalies 6 punktas.

 **Sprendimo projekto esmė**. Paskutinį kartą įstaigos nuostatai buvo keisti 2016 m. balandžio 29 d. Atsirado poreikis juos papildyti keičiantis ne tik rajono savivaldybės socialiniams poreikiams, bet ir pasikeitus Lietuvos Respublikos socialinių paslaugų įstatymo Nr. X-493 kai kuriems straipsniams. Atsirado nauja sąvoka – Globos centras. Globos centras – socialinių paslaugų įstaigos padalinys, kuris, įgyvendindamas vaiko globėjo (rūpintojo) teises ir pareigas, pagal tarpusavio bendradarbiavimo ir paslaugų teikimo sutartį perduoda likusį be tėvų globos vaiką, socialinę riziką patiriantį vaiką prižiūrėti budinčiam globotojui, teikia ir organizuoja socialines paslaugas bei kitą pagalbą pagal poreikį vaikui ir budinčiam globotojui, taip pat kitokią pagalbą vaiko tėvams, siekiant grąžinti vaiką į šeimą. Taip pat Rokiškio socialinės paramos centras yra projekto ,Kompleksinių paslaugų šeimai teikimas Rokiškio rajone“, kurį įgyvendina Rokiškio rajono savivaldybės administracija, partneris, teikiant bendruomenines paslaugas šeimai. Projekto įgyvendinimo metu įstaigos patalpose paslaugas teiks bendruomeniniai šeimos namai.

 2017 m. baigiasi projekto „Dienos centras neįgaliems ir sutrikusio intelekto vaikams“ įgyvendinimo laikotarpis. Rokiškyje buvusio vaikų darželio „Linelis“ patalpose pradėjusi veikti pagrindinė mokykla išsprendė šią socialinę problemą. Tačiau atsirado poreikis suaugusių neįgalių jaunuolių nuo 19 m. dienos užimtumui, todėl Centro vadovai, bendradarbiaudami su seniūnijų socialinio darbo organizatoriais, savivaldybės administracijos socialinės paramos ir sveikatos skyriaus vadovais išsiaiškino tokių paslaugų teikimo poreikį. Dėl galimybės gauti socialinių įgūdžių ugdymo ir palaikymo paslaugas dienos metu raštu į savivaldybės administraciją kreipėsi ir neįgalių pilnamečių jaunuolių tėvai. Dalis tėvų buvo atvykę, domėjosi bei vietoje susipažino su užimtumo galimybėmis.

 Keičiant nuostatus taip pat atsižvelgiama ir į Rokiškio rajono savivaldybės administracijos centralizuoto vidaus audito tarnybos rekomendacijas. Tikslinamos Centro atliekamos funkcijos, struktūra bei įstaigos valdymas.

 **Galimos pasekmės, priėmus siūlomą tarybos sprendimo projektą:**

 **teigiamos** – bus patvirtinti Rokiškio socialinės paramos centro naujos redakcijos nuostatai, teikiamos naujos socialinės paslaugos.

 **neigiamos** – nėra.

 **Finansavimo šaltiniai ir lėšų poreikis**: Sprendimui įgyvendinti lėšų nereikės.

 **Suderinamumas su Lietuvos Respublikos galiojančiais teisės norminiais aktais**: Projektas neprieštarauja galiojantiems teisės aktams.

**Sprendimo projekto antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 str. 1 d. numatytais veiksniais, todėl teisės aktas nevertintinas antikorupciniu požiūriu.

Rokiškio socialinės paramos centro direktorė Audronė Kaupienė